หุ้นเอเชียแกร่งทิสโก้ชวนลงทุนเป้า4เดือน10%
หุ้นเอเชียสดใส บลจ.ทิสโก้ ติดใจออกกอง “เอเชีย ลีดเดอร์ทริกเกอร์ 10%” ตั้งเป้ากำไร 10% ใน4 เดือน
3 ก.พ. 2555

หุ้นเอเชียสดใส บลจ.ทิสโก้ ติดใจออกกอง “เอเชีย ลีดเดอร์ทริกเกอร์ 10%” ตั้งเป้ากำไร 10% ใน4 เดือน 
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ กล่าวว่า ระหว่างวันที่ 2-10 ก.พ. บลจ.ทิสโก้ เตรียมเปิดขายกองทุนเปิดทิสโก้ เอเชีย ลีดเดอร์ ทริกเกอร์ 10%# 5 มูลค่าโครงการ 1,000 ล้านบาท มี นโยบายลงทุนในหน่วยลงทุนของกองทุนอีทีเอฟที่ซื้อขายในตลาดหลักทรัพย์ฮ่องกงหรือสิงคโปร์ เพื่อให้ได้รับผลตอบแทนใกล้เคียงกับผลตอบแทนของดัชนีหุ้นของประเทศในภูมิภาคเอเชียชั้นนำ 5 ประเทศ อันได้แก่ จีน ฮ่องกง ไต้หวัน เกาหลีใต้ และสิงคโปร์ โดยตั้งเป้าหมายกำไร 10% ภายในระยะเวลาประมาณ 4 เดือน
“การเสนอขายกองทุนทิสโก้ เอเชียลีดเดอร์ ทริกเกอร์ 10% กองที่ 5 เพื่อรองรับความต้องการของนักลงทุนที่ต้องการลงทุนในต่างประเทศโดยเฉพาะในภูมิภาคเอเชีย ซึ่งมีแนวโน้มการขยายตัวทางด้านเศรษฐกิจที่สดใส มีฐานะทางการเงินที่แข็งแกร่งซึ่งจะเป็นแรงหลักในการขับเคลื่อนเศรษฐกิจโลก” นายธีรนาถ กล่าว
ทั้งนี้ กลุ่มทิสโก้มองว่าราคาหุ้นในตลาดเอเชียปรับลดลงถูกกว่าปกติและถูกกว่าประเทศพัฒนาแล้ว ในขณะที่มีปัจจัยพื้นฐานที่ดีกว่า โดยซื้อขายที่ราคาต่อกำไรต่อหุ้น (P/E) ของปี 2555 เฉลี่ยประมาณ 10-11 เท่า ต่ำกว่าสหรัฐอเมริกาที่ซื้อขายประมาณ 12 เท่า โดยที่อัตราการเติบโตของกำไรต่อหุ้นของเอเชียและสหรัฐอยู่ในระดับใกล้เคียงกันที่ประมาณ 10% จึงเป็นแรงจูงใจอีกประการหนึ่งที่จะดึงดูดให้นักลงทุนกลับมาลงทุนในตลาดหุ้นเอเชีย โดยคาดว่าผลตอบแทนจะชนะตลาดหุ้นอื่น 
“การลงทุนในตลาดต่างประเทศปี 2555 ยังคงมีความผันผวน แต่อยู่ในทิศทางขาขึ้น โดยประเด็นหลักที่ส่งผลต่อการลงทุนในปีนี้ ได้แก่ เศรษฐกิจสหรัฐที่ต้องจับตานโยบายการคลังและแผนกระตุ้นเศรษฐกิจก่อนเลือกตั้ง และปัญหาหนี้สาธารณะในยุโรป” กลุ่มทิสโก้ ระบุ